ATKV-oord ontruim weens brandFoto: @GertDel/Twitter Die ATKV se Goudini Spa-oord by Rawsonville is Woensdagmiddag ontruim weens ŉ veldbrand. Die oord het bevestig gaste is inderhaas ontruim weens veldbrande digby die oord. “Die ATKV-Goudini Spa is in die laaste stadium van ontruiming. Geen beserings is sover aangemeld nie, maar nooddienste is op pad na die oord,” het die oord net na 16:00 op Facebook gesê. Paaie naby die oord is ook gesluit weens die digte rook. Foto: @GertDel/Twitter Die brand het vroeër in die Hessekwa-bergreeks agter die oord uitgebreek. Die oord sal na 18:00 besluit of gaste kan terugkeer. Volgens ER24 is 22 mense in die Slanghoekvallei vir rookinaseming behandel. Hulle het geringe tot matige gevalle van rookinaseming gehad en tien van die mense is na die Worcester provinsiale hospitaal geneem vir verdere behandeling. Intussen brand die veld steeds in die nabygeleë Du Toitskloof-pas. Die brand, wat Maandagaand ontstaan het, het reeds ŉ pad van verwoesting gesaai. Sommige wynplase en die Augusta Kleine Bosch-herehuis op Kleinbosch het in die slag gebly.